OpenLLM-France/wikimedia huggingface dataset:
# Disqennit ennomp, Speret-Glân

| ◄ Me a laqa va fizianç | Disqennit ennomp, Speret-Glân | O va Jesus ! chetu deut an amzer ► |
* Disquennit ennomp, Speret-Glân, (bis.) Tommit hor c’halonou dre’n douçder, dre’n douçder eus ho tân. (bis.) Hebtoc’h eus ar bed an oll brudanç
* Ne ell nemet en em drompla ;
* Dissipit hiryo hon ignoranç, (bis.) Speret a oll gouiegues, deut d’hor sclêrigenna. Disq.
* An ifern, vit disclêrya demp ar brezel,
* En em unvan gant ar bed-ma tromplus ;
* Hor sicourit, ni ho ped, Speret-Santel,
* Dreizoc’h (bis.) nìn vo victorius. Disq.
* Digorit demp eus ho furnez an tenzor ;
* N’eus nemeti a gundu d’ar bonheur :
* Ganti ar yaouanqis zo leun a henor,
* Ar gozni pell a valheur. Disq.
# Disrevel pedenno (confiteor)

| ◄ Pater Jann | Disrevel pedenno (confiteor) | Tassel hac he gog ► |
Confiteor Deo, Deo, Confiteor, digor d’in, Calz am eus, calz a fell d’in : Cant scoed digant Doue, Hanter cant digant an Ele ; Digant an Ele hanter cant, Digant Sant Joseb, eur plac’h coant. Me oar cuipa caoulet, Guintra merc’hed ; Mar zentfen ouz dom Jann ha dom Jakaz, Me vefe paour evel eur raz, Iafe dierc’hen da glasq ma boed, C’houlfe bara, hep hen gonid.
Marguerite Philippe. 1886.
# Distro

| ◄ Miziou Breiz | Distro | Diskar-Amzer ► |
* Bet on o vale bro pad eur miz hep ehan.
* Gwelet am eus ar môr divent en e gaerder,
* Ha dreist an noz du-dall o sevel er pellder
* Al lagad burzudus stag ouz an touriou-tan.
* Klevet am eus tud vraz ha bugale vihan
* O vont en eur gana dindan an heol zeder,
* O trouzal noz ha de fentus ha dibreder,
* O konta speredek er giz « Parizîan ».
* Bremañ, tavet an drouz, hag ar c’hoarz hag ar c’han,
* Yénet an heol, pellaet diouzin ar môr ledan,
* Ha me distrôet sioul ha didrabas d’ar gêr,
* E tañvean, eürus dirak va zôlig voan,
* Krog da dol, vel ma teu, va menoz war baper,
* Ar blijadur c’houero da ’n em gaout va-unan.
# Eur gerig hepken d’am c’henvroiz

| ◄ Kenskrid gant Dirlem | Eur gerig hepken d’am c’henvroiz | Penaos e oe savet kalvar Plougastell ► |
             Eur gerig hepken warlerc’h
                                  va mignon Dirlem
Marvailhou ar Vretoned, kelou bras ! en deus eur breurig.
Va mignoned tosta a lavar ez eo eur paotrig koant, ker koant, pe koantoc’h zoken eget e vreur hena. Eun enor bras eo ze evidoun, hag eur blijadur eus ar c’houeka a ra d’in. Ar vrezonekerien ivez a vezo stad enno hag o devo mall da welet an nevez ganet a ziskouezer kaout kement a fouge outan.
N’em eus ket ankounac’haet gant pegement a brez e oe digemeret ar Marvailhou, kouls e Breiz-Tramor evel e Breiz-Izel, ha kement-se a oe evidoun eur c’hennerz hag eun ali da genderc’hel da gerzet gant an hent am boa kemeret.
Lavaret hag aslavaret a-walc’h zo bet d’in e oa maro ar varvailherien en hor bro, pe, mar deus c’hoaz unan bennak ankounac’haet gant falc’h didruez an Ankou koz, ne gaver mui da vihana kement a zaour ganto sponterezou.
Hag a c’hell beza gwir ! Ha setu perak n’eo ket bet deuet d’in ar c’hoant da zastum ar seurt konchennou. Gwelloc’h e kavan skriva peurvuia traou skouerius, kontadennou kristen ha breton, a c’hello va c’henvroiz tenna anezo eur guchennad kenteliou evit gwellaat o buez.
Diskouez penaos e tle eur Breizad karet hag heulia e religion, didui e spered gant tammouigou farserez dereat, setu ar pez am eus klasket hepken el levr nevez-ma.
Hanvet eo ganen Nosveziou an Arvor. Eun hano kaer, ha n’eo ket gwir ? Gallet e vezo lenn anezan, evel e vreur hena, er goanv, e-tal an tan, ha da zul goude ar gousperou. Ouspen en Arvor, da baotred an Argoad, ar Menez hag ar prad e ray vad ha plijadur, fizianz am eus.
Ne fell ket d’in ho tale pelloc’h, va mignon lenner, rak mall bras hoc’h eus, hep mar ebet, da voulc’ha an dorz. Hag a hend-all, va mignon ha kenvreur Dirlem en deus roet kement a veuleudi d’an Aozer ha d’e labour, ma kresk c’hoaz ho youl da welet petra dalo ar varc’hadourez a ginniger d’eoc’h.
Pluenzir.
# Eur c’hoant braz am euz da veuli

Oberennoù damheñvel pe handelvoù all zo ivez, gwelout Eur c’hoant bras am eus da veuli.
| ◄ Kalon dous a Vari | Eur c’hoant braz am euz da veuli | Me a laka ma fians ► |
1. Eur c’hoant braz am euz da veuli, Kalon ma Mam, Kalon Mari : Hogen penos e kredin-me Kanan tron eürus Mab Doue ! Kalon dous a Vari, Pedet e-vidomp-ni.
2. Doue a grouas ar bed-man Evit palez d’an den kentan : Evit rei d’e Vab eur palez E krouas Kalon ar Werc’hes. Kalon dous, etc.
3. Palez an den zo burzudus : Mil gwej kaeroc’h palez Jezus ; Tenval eo heol, aour ha perlez E kichen Kalon ar Werc’hes. Kalon dous, etc.
4. Kalon Mari a zo eun or D’ar zant ha d’ar pec’her digor, Digoret gant ar seis kleze A dreuzas gwejal hec’h ine. Kalon dous, etc.
5. Boblou dishenvel euz ar bed, Ha c’houi ec’h euz biskoas klevet E ve bet êt da gol hini Enem guz e Kalon Mari ? Kalon dous, etc.
6. Kousket war boul-kalon Mari Jezus en deuz roet dezi Galloud, true ha madeles, Peb tra nemet e zoueles. Kalon dous, etc.
7. Kalon Mari, Kalon Jezus, Diou galon ken karantezus, Enoc’h pa zonjan, ma c’halon Leun a fians a drid enon. Kalon dous, etc.
I. W. Herri, belek.
# Eur gannerez

| ◄ Ar gemenerez | Eur gannerez | Krampoesa ► |
* Mar deo gwir lavar levriou koz,
* War ribl an dour d’abardaez-noz,
* Boudiged ha kannerezed
* En o c’hoariou ’vez kavet.
* Diouto n’eo stumm va c’hannerez,
* Bez’ eo kentoc’h eur vamm a bouez.
* Pa ’z a da zevezia d’eun ti,
* Ma n’eo ket prest he dijuni,
* ’Raio tra pe dra ’vit sikour
* Mestr pe vestrez en o labour.
* Gwelit breman he bouteg gwenn
* A zoug kompez war eun dorchenn :
* Sioulik e tremen el leur-gêr
* Ha ken didrouz e vo er stêr ;
* Rak, ma vez ar c’hannerezed
* Peurvuia fistilherezed,
* Va hini ’zalc’h he genou kloz
* Deus ar sav-heol beteg an noz.
* Pe glouar pe yen an amzer,
* Laouen atao e teu d’ar gêr ;
* N’he do ket neuz eur zonerez
* N’ehan da glemm eus he devez,
* Da chala dalc’h-mat war he stad,
* O lakat an holl d’he c’hasât.
* Da zibri e vez gortozet :
* Gant pep-hini ez eo karet ;
* Ki ar vereuri e-unan,
* Ma wel anezi ’tont d’he c’hoan,
* Evel ’vit lida he distro,
* Prim d’he diambroug a yelo.
* Goude ar pred e vez pedet
* D’azeza ’kichen an oaled.
* Eno ’paouez eur pennad mat
* ’Vel holl izili an tïad.
* C’houek e klevit he zrugarez
* Pa vez paeet d’ei he devez ;
* Koulskoude, n’eo ket heb gouzout
* Eo gwall-ziaes breman kavout
* D’hoc’h eila gwir zervicherien,
* Zoken ’vit ’leiz a wenneien.
* Met hi ’vir ar gwella spered
* Demeus an amzer dremenet :
* Leal e chom d’an tiegez
* Hec’h implije pa oa dibrez.
* Ar ouenn-ze ne da ket war gresk.
* He meulomp p’en em gav ’n hon mesk.
* Evidoun-me va c’hannerez
* A zo eur skouer a vadelez.
* Mar he barnit eun tredemarz,
* Gouezit eo hanvet Soaz Roparz.
# Eur c’hristen nevez euz ar C’hanada

| ◄ Marvaillou | Eur c’hristen nevez euz ar C’hanada |
Eun tad a gompagnunez Jesus, o comz euz an dud anter-c’houez euz ar C’hanada, a ro deomp an histor vrao-ma.
Etouez ar gouezidi gounezet d’ar feiz e voa unan hanvet Ian er vadiziant, ha ne reat anezhan nemet Iannik. Hogen Iannig, araok dont da veza christen, en doa laeret daou bez ugent real divar goust eur ministr (belek) protestant a voa eno. (Rag eno ive e caver ministred protestand, tiadou a bez, greg ha bugale). Mad, ar zae zu, evel ma c’halver er vro-ze ar guir veleien, a c’hourc’hemennas da Iannik cas an arc’hant laeret d’he berc’hen. Iannig a ia eta da di ar ministr protestant, ha setu ama ar gaozeaden a voue etrezho. (Ho pet sonch ar gouezidi a goms trefoet).
Ar ministr. Petra glaskez ?
Iannik. Me laeret te. Sae zu lavaret din : Iannik, cas an arc’hant laeret d’he berc’hen.
Ar ministr. Pe seurt arc’hant ?
Iannik. Daou bez a ugent real laeret ganhen divar da goust pa voan gouez fall. Brema me christen ; me goalc’het tal din gant dour ar vadiziant ; me map ar speret-bras ; dal, kemer da arc’hant.
Ar ministr. Mad a rez, lannik ; ne laer mui ; kenavezo !
Iannik. Kenavezo ! ne ket avoalc’h se ; Iannig a fell dezhan ouspen.
Ar ministr. Eur billet ? d’ober petra ? Ar sae-zu e deus lavaret dit goulen billet ?
Iannik. Sae-zu lavaret netra ; Iannig epken goulen billet.
Ar ministr. D’ober petra, c’hoaz eur vech, eur billet ? va laeret ec’h eus ; digas a rez din va arc’hant ; n’euz izom netra ken.
Iannik. Eo, izom, cleo : Te coz, me iaouank. Te mervel da genta ; me mervel goude ; entent a rez ?
Ar ministr. Ne ententan ket sur ; petra a fell dit da lavaret ?
Iannik. Silaou c’hoaz ha cleo mad ; eno ema ar beac’h. Te maro araog hag en ifern pell zo. Me maro varlerc’h, ha da skei var dor an Env. Piou zo aze, a lavaro an tad bras Sant Per o tont da zigeri ? — Me, lannik. — Ah ! te eo ! petra fell dit ?
— Me tad, goulen mont da lochen ar speret bras. — Ha da bec’hejou ? — Sae-zu pardonet anezho din ? — Ha da laeraden a di ar ministr ? Casset ec’h eus-te an arc’hant d’ar gaer ? Peleac’h ema da villet ? — Guelet a rez brema penauz en em gavo Iannig eno, ep billet ! Red e vezo dezhan ober tro an ifern oll evit da glask, ha c’hoas marteze ne vouezo ket da anaout.
E touez fablennou gallec e cavomp houma pehini a so brao avoalc’h evithi da veza ber.
* An Inosans n’oa mar’ ebet
* He zae venn e devoa collet,
* Buan d’he c’hlasc en em lakeas,
* Da di’r blijadur e redas,
* Mes eno netra ne gavas.
* Ac’hano ’za da di’n danvez,
* Goude da di’r c’halloudegez ;
* Netra, poan hag amzer gollet.
* E peleac’h e deus-hi cavet ?
* Dindan gazel ar guir c’hlac’har
* E teuas he zae venn d’ar gear.
* Eur c’houeriad, en devez-all
* A c’houlenne oc’h mest eur stal :
* — Petra verzit-hu, marc’hadour ?
* — Pennou ezen, va mignon paour.
* — Cals a verzit, var a velan,
* N’euz mui er stal nemet ho penn oc’h unan.
# Eur ger araog

| ◄ | Eur ger araog | Itroun Varia ’r Folgoat, Kurunet  ► |
Da genta, ne sonjen ket scriva, ’vit difenn ar pez ’ zo merket e’l levr-ma.
Evit ar re all, ar re a raio faë var an traou ’ zo contet el levr-ma, e tegasin da zonj deus geriou laret gant an Aotrou Gwillou, hag ho deus kavet, sur oun, caer evel ar wirionez :
Heb eur begat pebr hag olen Eo meurbed goular ar zouben. Er ghiz-se ma noc’h eus bemdez Nemet labour tenn hag encrez E vo divlaz ho terveziou : Red eo [caout] plijadur aviziou.
Al levr-ma n’e ket great evit bea lennet e’n ilis, epad an oferen ; n’e ket great, zoken, evit bea lennet, e stern an daol, an tokou divisket, evel pa lenner Buez ar Zænt pe An Aviel.
Great eo evit bea lennet e korn an oalet, goude coan ha goude ar pedennou, pa jommer da domma e kichen an tan ha da gonta conchennou, epad ar goanv. Great eo, c’hoas, evit bea canet dre ar parkeier, epad an anv, evit lakat an dud a ranc labourat ho eost a-zindan an noz, da vea laouën ha da ancounec’haat o scuisder.
Breizis a gâr an traou devot :
« Lâr dîn, anaout a rez ar vro A gar he giziou koz, ato. E leac’h ’ peder c’hoas en ilizou Hag er vered var ar beziou ? »
Mez carout a reont ive soniou ha guersiou
« Lâr dîn, anaout a rez ar vro
E kaner guerzio ha sônio
E tal ar fornigol, bep nos
E koun oberiou ar re gos ? »
Ar vro-ze eo Breiz-Izel.
Erruet eo bet gan-hen mont da veur a eured. Bep tro, pa vije debret lein, an dud yaouank en em lakae da gana. Mez, morse, na meus klevet cana eur ganaouenn brezonec. Ato, sôniou scrivet, peur-liessa, e gallec saout hag a vije, alies, siouas ! gual dizoare ho anaout. Sûr, ma ve roet da Vreizis, sôniou ha rimadellou caër, e brezonec iac’h, ’ ve losket a goste kos canaouennou ar C’hallaouet hag e c’helfemp laret neuze ’vel ar barz :
Keit ’ vo gerrek en aod ar mor
’Kano ar barz war dreuz he zor,
Bepred, eo iez koz an Armor.
# Eur gir a-rauk

| ◄ Alio d’al lenner | Eur gir a-rauk | Doue hag ar Werc’hez a-rauk, ha me warlerc’h ! — Gant piou e pelerinan ► |
Euz a Wengamp da Jeruzalem e c’hell bean eun unek kant leo bennag. Gwech-all, (komz a ran euz an amzer ma save ar gristeniez a-bez, eur groaz en eun dorn hag eur c’hleve en dorn-all, evit mont da argas ar Vuzulmaned a oa etre o daouarn be hon Zalver), gwech-all ’ta e vije laket, d’an nebeutan, tri pe bevar miz evit ober ar veaj-ze ; ha c’hoaz na gontan ket an amzer a vije red kaout evit distrei d’ar gær, Ha pebez poan ! War varc’h pe war droad e vije red mont ! Da zispign ive e vije kalz, nemed bevan ’ræ an nen diwar an aluzen evel meur a belerin.
Breman, en eur zunvez, e c’heller mont euz a Bariz da Jeruzalem ; evit tapout Pariz, dre an hent-houarn, ec’h eo traoalc’h nao pe deg heur.
Setu perag, goude bean kwitaet Gwengamp al lun, ar 26$^{ed}$ a viz Est 1901, ha bean tremenet eun nozvez hag eun hanter devez en Pariz, ec’h arruen ar merc’her ar 6$^{ed}$ a Wengolo, da greiste, en Jeruzalem.
An dispign n’eo ket kennebeud euz ar brasan. Evit 100 skouet e ver douget ha bevet etre Marseilh ha Jeruzalem, mont ha dont, Gant 70 lur ec’h er euz a Wengamp da Varseilh, mont ha dont ive ; lakit eun draig-all bennag, ken nebeut hag a garfet, ’vit ho tispigno-all, ha setu c’hwi græt ho peaj evit 400 lur, Eun tamm muioc’h a binijen ho po græt ’vit ma pije kemeret an eil klas pe ar c’hlas kentan, mes muioc’h talvouduz a ze e vo ho pelerinaj dirag an An. Doue.
Hep poan ive, kouls laret, e ra an nen breman e dro. Douget e ver penn-da-benn betek Marseilh war an hent-houarn, adaleg Marseilh bete Jaffa, war al lestr, hag adaleg Jaffa bete Jeruzalem, adarre war an hent-houarn. Skwiz e ver eun tammik, dreist-holl mar digoue d’ar mor bean rust : mes petra eo ze e kichen ar bec’h a boan a vije da dougen gwech-all ? Ha neuze, mad eo d’ar c’horf, ’vit ar yec’hed, bean kastiet amzer hag amzer.
Evidon, gallout a ran hen laret dioustu, n’he deuz græt ar veaj nemet hadneveât ma goad ha kreski ma nerz.
Mes marteze e skwizan ma lenner o kontan d’ean treo hag a gav divlaz : hast an euz, marvad, da glevet penn-da-benn doare ma felerinaj.
Ec’h an ’ta breman da glask terri e c’hoant, o lakat dirak e zaoulagad, de-ha-de, ’pez a zo digoueet ganin.
# Eur gomz diveza da gloza

| ◄ Ar « 26 » o storlokat ! | Eur gomz diveza da gloza |
Evidon-me a lavar hag a lavaro atao, rak ma vezo ar wirionez atao :
* Nan, n’eo gwir ? netra na dalv ha netra na dalvo
* Kornig douar hon tadou, Breiz-Izel, hor Mamm-Vro ?
* Gened koz bepred nevez, da viken m’az karo,
* Ha laouen me az meulo ken teui d’in ar maro.
* Laromp eta, Kenvroiz, laromp gant levenez,
* N’eus ket e mesk ar broiou ken din a garantez.
* E Breiz-Izel oun ganet, ganti oun bet maget,
* Hag enni eo, d’am maro, e vezin douaret.
* Eno va c’housk a vezo gant va zud koz reisoc’h,
* Eno me a c’hortozo deiz ar varn vras e peoc’h ;
* Ha bemnoz, dre lanneier hag aochou Breiz-Izel,
* Ene ar barz a gano c’hoaz meur a werz santel.
* Klaoda ’r Prat
* « Pluenzir »
# Paotred Sant-Aler

| ◄ Eun tol vil | Paotred Sant-Aler | Ar c’hloarec dic’hizet ► |
Paotred Sant-Aler lâre, eun nozvez goude coan ;
— Demp-ni, e-mê ar baotred, na d’ar Gachin vihan :
 Sclezr ec’h ê zavet al loar, brao braz a vô monet ;
Eno clewan lavaret man noz ann neadec.
 Ar merc’hed iaouanc lâre ann eil d’eben an-hê :
— Me glew arri ’n eur gana Jan-Mari ar C’horvez ;
 Na Jan-Mari ar C’horvez hac he gamaraded ;
Bremazon, pa vont erru, ni a vô regalet.
 Pa nem gav ann dud iaouanc a dremdostic d’ann ti,
A zao ar merc’hed iaouanc ewit ho zaludi :
 — Zalut d’ec’h, paôtred iaouanc ! — D’ec’h, merc’hed, memestra !
Ar gwel dimeuz ac’hanoc’h a ra d’hon c’halon joa.
 — Pell zo dimeuz ’ann amzer n’am amp ket ho kwelet.
— War ar bord a eiz dewez, a respont ar baotred.
 — Zevet-hu, paotred iaouanc, zevet da grec’h ann ti :
Beza zo commodite wit rei d’ec’h da fumi ;
 Ha goude ma pô fumet, c’hui gafo merc’hed coant,
Pez a gerfet cajoli, herve ho santimant.
 Zonet ê dec, eunnec heur, ann anter-noz zonet,
Ma lavare ar baotred : — D’ar gêr ê poent monet ;
 ’R merc’hed iaouanc lâre : — Amzer awalc’h ho pe,
’C’hann da warc’hoas ar beure, p’ô zavet sclezr ann de ;
 ’C’hann da warc’hoas ar beure, pa zavo ann de sclezr,
Welfet mui a sclerijen da vont treuzec ar gêr.
 Neb dremenfe Kermarec, d’ann heur a anter-noz,
A glewfe Fanch ar Morvan o stottad war ar plouz ;
 Neb dremenfe Kermarec, d’ann heur deuz a greiz-de Welfe ninsellio ’r Morvan o zec’han ’n bec ar gwe.
 Nac en gra Luzividi, ’n kichen ti ar Werc’hès,
Unan deuz ar Gaboned zo nem gavet diès ;
Unan deuz ar gwall verc’hed a gommansas ganthan,
Da dont d’hen vituperi, da gana pouill d’ezhan,
 Ma renc ar paour-kès clanvour ac’hane partia,
Pe ’c’h ê peder loèn zodet dustu d’hen divlewa.
Couillec-Guerliscin.
# Pardon Saint-Fiakr

    Ur bajenn disheñvelout eo homañ, da lavarout eo ur roll testennoù hag a zo damheñvel o anv. Bremañ e c'hallit dibab ennañ an destenn emaoc'h o klask.
Er Barzhaz Breizh, gant Kervarker :
* Pardon Sant-Fiakr (1846)
* Pardon Saint-Fiakr (1867)
* Pardon Saint-Fiakr (1883)
# Pardon, ô men Doué

| ◄ Na brasset-é, ô men Doué, hou puissanç | Pardon, ô men Doué | Stouyet ar men deuhlin ► |
* Pardon, ô men Doué, pardon d’hou pugalé ingrat,
* Ah ! n’hum vanget quet, hui zou perpet hun tad.
* Pardon, ô men Doué, pardon d’hou pugalé cablus,
* Hui zou un Doué just, mæs ehué truhéus.
* Pardon, ô men Doué, pardon d’hou pugalé glaharet !
* Sellet doh hun dar ha n’hur refuset quet.
* Recueil Pourchasse.
# Paotred ar bizin tonn

| ◄ Ar pesketer | Paotred ar bizin tonn (gand eunn ton) | Arabad en em fazia ► |
* Ar mor a lamm dreist ar reier
* Ar c’hoabr zo leun a luc’hed,
* Kezek, er meaz, euz ho kreier,
* Kemeromp hor c’hrog, paotred.
* Ann noz a zo ien ha tenval,
* Kazarc’h zo gand ar barron,
* Med ann avel a c’hall iudal
* Pa vez bizin a verniou.
* Ar bizin a zo da genta
* Teil karet ann Arvoriz,
* Rag heb bizin n’ez euz netra,
* Na patatez, na gwiniz.
* Deomp er mor beteg ar gerc’henn
* Ha krogomp holl, a-zoare,
* Ma’z ei dek gweach war ann tevenn
* Ar c’harr, araok ar beure.
* Ann treaz gand ar gourventennou
* A stag ouz hon divesker.
* Ne garomp ket dougenn lerou,
* Kroc’henn hon euz evel ler.
* Dindan ann dillad n’eo ket klouar,
* Pa vez gleb, lost ar roched,
* War ar bragez, o vont d’ar gear,
* Me vez ket hanter zec’het.
* Med perag ober arveziou ?
* Daoust ha n’omp ket tud kaled ?
* N’omp ket kizidik ouz ar riou
* Aun douar a vezo teilet.
# Paour kêz Yannig

* Disul d’an noz, e Ker-Visant,
* O ren dren dren o la la ri tra o ren dren dren la ri den no,
* A zo c’hoarvezet eun dro goant.
* Tri o lê,
* Me he c’honto d’ec’h, ma peus c’hoant,
* Ti o lo lê.
* Yan ha Pipi, daou vignon mat,
* O tont d’ar gêr noz diweat,
* Gante pep a damm chopinad…
* Arru e kroaz-hent ar pont-koz,
* Ha deut da Yannig eur mennoz,
* Gwelet e zousig Mari-Roz.
* Meurbet laouen, Per a asant ;
* Hen ive, pell zo, en doa c’hoant
* Ober eur c’hrog war ar plac’h koant.
* Yann a diviz, Per a zelaou,
* Ha gant hent Kêr-Visant d’an traou,
* Hep sonjal e oant « pik » o daou…
* Butun d’an tad ’leiz e gorn pri,
* Hag eur zerr-lagad da Bipi
* Da gas ar plac’h da lost an ti :
* Per a vousc’hoarz d’ar plac’h yaouank
* Ha ’benn eur pennad war ar bank
* Ar gôz a gerz munut ha stank.
* Ar paour kêz Yann a zell a-gorn
* ha daoust pegen tomm eo d’e forn,
* Prim ha dilu a dan e gorn.
* sevel a ra, ha goustadig,
* E teu da c’houlen lec’h Perig,
* A gav ar Pôtr prim eun tammig…
* Yann a harp ouz ar bank-tosell,
* Met ’lec’h azean, e vranskell,
* Ha setu Yannig er gibell !
* Sec’h ha distag deut eo d’e lein,
* Dreist penn ar bank er gibell-vein,
* Ha kouêt ar ribod war e gein…
* An holl ’zo a-zav ’barz an ti ;
* Setu abad ha jolori…
* Santez Anna, pebez c’hoari !
* Ar paour kêz Yann a darlonke,
* A grape hag a ziskrape
* Hag a grie forz d’e vue.
* Pêr a garg an ti a glemmou :
* « Ne gavan nemet e votou ;
* Mari, digaset ar goulou. »
* Setu sikour ar sklerijen !
* Gant meur a skrign, a dermaden,
* E voe klozet an abaden.
* Pôtred yaouank, eun tamm kentel :
* Azzet war ar bank-tosell,
* Met,… diwalet ouz ar gibell.
* Koulmig Arvor.
# Pardon Keluèn

| ◄ Rozen Kaudan | Pardon Keluèn | Grès mat,Pier !  ► |
* 1. A pe oen mé dénig iouank, seitek pé trihueh vlé,
* Mar dé d’éin guélet me mestréz, me halon e hré joé ;
* 2. A pe gañné ur huerzennig petremant ur poz-kan,
* Saillein e hré me halonig él mammen ur fetan.
* 3. Hé deulagad glas én hé fen e zou ken ligernus :
* En dén iouank sellet geté haneh e zou eurus...
* 4. Ketan gueh mem boé hi guélet oé dé pardon Kelùen
* Hé dillad kaer en dro dehi doh hé goug ur chalen.
* 5. Hé houifig dantel ar hé fen doh un én oé haval,
* Haval doh ur énig bihan ar er bod é kañnal.
* 6. Pe oé achiù er gospereu ha groeit er hetan bal,
* Mé dehi get me zok ém dorn d’hé goulen de zansal ;
* 7. — 0 geou ! 0 geou ! dénig iouank get kalz a blijadur ;
* Rahuiz un dén ken karadek n’hellan ket a dra sur.
* 8. Me grog enta én hé dorn guen, d’er gorol hé hondu ;
* Deulagad ol en dud iouank goeh arnomb a bep tu !
* 9. Men dous e gorollas ken skan, ken braù, ma hounidas
* Un dantérig sei du moaret hag ur seiennig glas.
* 10. Chetu tremenet en anderù, achiù er horolleu ;
* Erauk ma hei en héaul de guh, damb ni d’er gér hun deu
* 11. Na pegement a blijadur en dé zé em es bet,
* É tonet d’er gér a Geluèn get men dousig karet.
* 12. Er rañned glas, én ou fouleu, e hré ur mélodi,
* Ur mélodi ken kaer, men dous, él ne gavér hañni.
* 13. Ha boéh en aùel dré er gué e soñné ken bourus :
* Den zén iouank doh hum garein er ré zé zou eurus…
L. H.
# Pardon Gwir-Zikour

| ◄ Kantik Itron Varia Wir-Zikour | Pardon Gwir-Zikour | Peden d’Itron Varia Wir-Zikour ► |
* Ar zadorn arôk ar sul kentan
* A viz goueren, e ve gwelet
* Pobl en Gwengam deut da bardonan,
* Ha da bedi o Mam garet.
* Diskan :
* D’he forched koz deut c’hoaz er bla-man,
* Evel ma teue ho tud koz ;
* Deut c’hoaz, Bretoned, da bardonan,
* Ewit kât graso ha bennoz ! (Diou wech).
* Rak en oabl e welomp keumoul du
* Pounner ha dare da strakal,
* Hag en hon bro, siouaz, a bep tu,
* Ar fall, an dizurz dishual.
* Deut da c’houlen bean skoazellet,
* Ewit gallout miret ’n ho kreiz,
* Ar fe gristen keit-zo gwriennet
* E-barz kalon bugale Breiz.
* C’houi, gantan oad, ar boan, daoubleget,
* Deut d’hunvreal er baradoz ;
* Ar Werc’hez, agred d’in, na ro ket
* Gwelloc’h bennoz ’wit d’an den koz.
* Tado ha mammo ho peus ive
* Reuz da vat, ha trubuilh meurbet,
* Deut da c’houlen digant Mam Doue
* Chom divlam ha kristen bepret.
* Deut c’houi dreist-oll, yaouankizo Breiz,
* Da bedi Itron Wir-Zikour ;
* Rak er bed a zo kuzet a leiz,
* ’Wit ho tapout, stigno treitour.
* Deut, ma mignoned, Barzed kristen,
* Da c’houlen digant ar Werc’hez
* Ma vezo bepret skeltr ho telen
* ’Wit hadan vad ha levenez.
* Deut niverus dimeus Breiz Izel ;
* Brao eo bale, krog eo an hanv !
* Daoust d’ec’h diouz Gwengam da vean pell,
* Karante ’dle rei d’ec’h troad skanv.
* Eun dudi e vezo d’ec’h klewet
* Mouez ar c’hloc’h bras o son bepret,
* O kas pell e voubou ’wit laret :
* Da Wir-Zikour deut Bretoned !
* Ha pa vefet aru en Gwengam,
* Deut da zaoulinan er Porched,
* Dirak skeuden burzudus ar Vam
* A gar kement ar Vretoned.
* Itron Wir-Zikour ’zo galloudus,
* En he Forched ’c’haller gwelet
* Pegement a dudo gwaleurus
* Ganti a zo bet rikouret.
* A vein-gwen e welfet goulouet
* Mogerio ar Porched koz-ze,
* Ha war bep men e welfet skrivet :
* Itron Wir-Zikour, trugare !
* Goude, gret tro Iliz Gwir-Zikour
* Savet ken kaer gant ho tud koz,
* Klasket, mar karet, eur c’hovezour,
* Ha gret ar prosision-noz.
* Bet an tantajo war ar blasen,
* Ma c’hallet, deut ’barz ar c’heur-bras,
* E tal en ôter vras kaer ha gwen ;
* D’ei, gwechall, ho mam a bokas !
* Muioc’h drant ’wit mouez an evnigo
* A gân bemde war lein ar roz
* ’Vo d’ho skouarn kân ar c’hantiko
* Kanet en Iliz d’hanter-noz !
* Kantiko Breiz, en yez hon zado,
* Lezet ganimp gant hon zent koz,
* Ha da heul ’nê mouez flour en ogro,
* O kaerat kân, ha kaerat noz !
* Plijout ’râ d’ar bugel diskwizan
* War varlen e vam pa ve skwiz ;
* Ken dous, Gwerc’hez, ken dous e kavan
* Tremen an noz en hoc’h Iliz !
* E pad ho pardon, Gwerc’hez Vari,
* Digoret ho kalon frank-frank
* Ewit binnigan kement-hini
* Ho pedo, koz kouls ha yaouank !
* Arôk kwitât Iliz Gwir-Zikour
* Savet a-us d’eun draouien don,
* E-lec’h e ruilh an Treo e zour,
* E kanfomp holl a greiz-kalon :
* diskan diwean
* Klewet ho Pretoned, Mam garet,
* Itron Varia Wir-Zikour ;
* Gweloc’h eo d’imp mervel ma ve ret,
* Ewit bean eun de treitour ! (Diou wech).